የትግራይ ሕዝብና ህወሓት በትጥቅ ትግሉ የከፈሉትን መስዋዕትነት መልካም አስተዳደር በማስፈንም ሊደግሙት ይገባል – አባይ ጸሃየ
የትግራይ ሕዝብና ሕዝባዊ ወያኔ ሐርነት ትግራይ/ ህወሐት/ በትጥቅ ትግሉ ወቅት ያሳዩት ቆራጥነትና  የተጎናፀፉት ድል መልካም አስተዳደር በማስፈንም ሊደግሙት እንደሚገባ የጠቅላይ ሚኒስትሩ አማካሪ ታጋይ አባይ ጸሃየ አሳሰቡ።የትግራይ ምሁራን ማህበር የህዝባዊ ወያነ ሓርነት ትግራይ (ህወሓት) የተመሠረተበትን 40ኛ ዓመት በዓል”ምሁራን ተደራጅተን የመሪያችን መለስ ሌጋሲ ለማሳካት የበኩላችንን እንወጣለን”! በሚል መሪ ቃል በትምህርት ሚኒስቴር ትላንት አክብረዋል።”ህወሓት ባለፉት 40 ዓመታት ያስመዘገባቸው ድሎች፣ ያጋጠሙ ፈተናዎችና ለቀጣዩ ሊወሰዱ የሚገባቸው እርምጃዎች” በሚል ርእስ ባቀረቡት ፅሑፍ ህወሓት የኢትዮጵያ ህዝብ ጥያቄዎችን የመለሰና መስመሩ የህዝብ እንዲሆን ያደረገ ድርጅት መሆኑን መስክረዋል።”በትጥቅ ትግሉ ድርጅቱ በተከተለው ትክክለኛ መስመር ተደጋጋሚ ድሎችን አስመዝግቧል” ያሉት ታጋይ አባይ፣ አገሪቷን ወደ ተሻለ ደረጃ ለማድረስ መስመሩ የኢትዮጵያ ህዝብ መስመር ለመሆን በቅቷል።አስከፊውን የደርግ ስርዓት ለመገርሰስ የትግራይ ምሁራን የከፈሉት ከባድ መስዋዕት በልማትና ዲሞክራሲ ግንባታም አጠናክረው እንዲቀጥሉ ጥሪያቸውን አቅርበዋል።የኪራይ ሰብሳቢነት ፖለቲካል ኢኮኖሚ  በልማታዊ አስተሳሰብ ሙሉ በሙሉ ለመተካት እያገጠሙ ያሉትን ችግሮችን በፅናት መታገል እንደሚያስፈልግና ችግሮቹ ህዝቡን ማዕከል በማድረግ ኢህአዴግና መንግስት መታገል እንደሚያሻም አማካሪው አሳስበዋል።አንዳንድ የትምክህትና ጠባብ ኃይሎች እንዲሁም ኪራይ ሰብሳቢዎች የፈጠሩትን የመልካም አስተዳደር ችግር ለማስወገድ ትግል ይጠይቃል ብለዋል።ህወሓት/ኢህወዴግ/ የያዘውን የህዝብ መስመር በድል ለመወጣት ኅብረተሰቡ ከመንግስት ጎን በመሰለፍ ፀረ- ልማትና መልካም አስተዳደር ኃይሎች ማጥፋት ጊዜ የማይሰጠው ተግባር መሆኑን ታጋይ ዓባይ አመልክተዋል።ምሁራንም መሰረታዊ የአደረጃጀት ለውጥ በማምጣት ቀጣይነት ያለው ልማት ለማረጋገጥና በሕዝቡ የመልካም አስተዳደር ቅሬታዎች ፈጣን ምላሽ መስጠት ድርሻቸውን ሊወጡ ይገባል።የማህበሩ አባልና የህግ ባለ ሙያ አቶ ልኡል ፍስሃ በበኩላቸው ህወሓት/ኢህወዴግ/ ከህዝቡ ጋር በመሆን ተጨባጭ የኅብረተሰቡን ጥያቄዎች በሚመልስ መልኩ ያወጣውን ህገ መንግስት ለሌሎች አገሮችም ተምሳሌት እየሆነ ነው ብለዋል።ህገ-መንግሥቱ የዜጎች ሰብዓዊና ዴሞክራሲያዊ መብቶች ማስከበር ብቻ ሳይሆን፣ በመርህም ሆነ በተግባር ለመተግበር መብቃቱን ተናግረዋል።ምሁሩ ማህበረሰብም ተደራጅቶ በተለይ በኪራይ ሰብሳቢዎችና አክራሪዎች የተጀመረውን ትግል በንቃት መሳተፍ እንዳለበትም አመልክተዋል።ሌላው አስተያየት ሰጪ አቶ ምትኩ ገብረ ኪዳን በበኩላቸው በአገሪቱ እየተመዘገበ ያለውን ሁለንተናዊ እድገት እንዲሁም የሰላምና መረጋጋት ስኬቶች በዚህ ታሪካዊ ዕለት የተገኙ ታላላቅ ድሎች ናቸው ብለዋል።ድርጅቱ ኪራይ ሰብሳቢነት አስተሳሰብና ተግባር ለማጥፋት የህዝቡ የመልካም አስተዳደር ጥያቄዎች ለመመለስ የጀመረውን ትግል ማጠናከር እንደሚያስፈልግም ሌሎች የበዓሉ ተካፋዮች በሰጧቸው አስተያየቶች ተናግረዋል።በመንግስት አስፈፃሚዎች ዘንድ የተጠያቂነት ስርዓትና አሰራርን በማጠናከር ለመልካም አስተደደር ችግሮች ፈጣን ምላሽ መስጠት እንደሚያሻ ነው ተሳታፊዎቹ ያወሱት።በተለይ በትምህርት ተቋማት የተሰማሩ ምሁራን ብቁ ዜጎች በማፍራት የመልካም አስተዳደር ተምሳሌት ወጣቶች ሊያፈሩ ይገባል።የኢትዮጵያ ታሪክ የሆነውን የህወሓት ታሪክ ለመላው የኢትዮጵያ ህዝብ በማስተዋወቅ ሚናቸውን እንዲወጡም ጠይቀዋል።የአገሪቱን ከ60 ሺህ በላይ የወጣቶች ህይወት የቀጠፈና በመቶ ሺዎች ለአካል ጉዳት የዳረገው የ17 ዓመታት መራራ ትግል ለቀጣዩ ትውልድ ሊተላለፍና ቀጣዩ ትውልድ ትምህርት ሊቀስምበት እንደሚገባም ተገልጿል። (ኢዜአ)